LONGI DIA 18
Aweyi Tusadisilanga Ampangi Zeto Bebwilwanga e Sumbula?
Vava vebwanga e sumbula, Mbangi za Yave vana vau bekubamanga mu vana lusadisu lwa nzaki kwa mpangi zau bena mu mpasi. Ediadi disonganga zola kwakieleka tusonganga kwa muntu yo nkwandi. (Yoane 13:34, 35; 1 Yoane 3:17, 18) Aweyi tuvaninanga lusadisu?
Tukubanga nzimbu. Vava mvengele wakota muna Yuda, Akristu a tandu kiantete kuna Antiokia bafila lukau kwa mpangi zau za mwanda. (Mavangu 11:27-30) Diau adimosi mpe, vava tuwanga vo mpangi zeto mu nsi zakaka babwidilu e sumbula, tuvananga tukau muna nkutakani eto mu sadisa awana bevuanga lusadisu o mfunu muna ntangw’a mpasi.—2 Korinto 8:13-15.
Tuvananga lusadisu bavuidi o mfunu. Akuluntu ana bezingilanga muna zunga kibwididi e sumbula, betokanenanga wete dia mpangi zawonso za nkutakani yo vav’o zaya kana vo bena o moyo. Ampangi besadilanga muna buka kia lusadisu bekubikanga madia, maza ma nua, mvwatu, nzo za ngoto, ye nlongo muna sadisa ampangi zau. Mbangi za Yave zayingi bazeye e salu ya moko bekuyivananga kuna mvevo yo futa e tike muna nzimbu za yau kibeni mu kwenda vana lusadisu kwa mpangi muna tungulula e nzo zau ye Maseka ma Kintinu. E kintwadi kieto muna nkubik’a Yave ye mambu mayingi tulongokanga muna salanga entwadi ye mpangi zeto, mekutusadisanga mu vana lusadisu kwa mpangi zeto muna ntangw’ampasi mu nzaki zawonso. Kana una vo tuvananga lusadisu kwa ‘mpangi zeto za mwanda,’ tusadisanga mpe awana bena muna mabundu makaka.—Ngalatia 6:10.
Tufiaulwisanga wantu yo kubavana lusadisu lwa mwanda. Awana bebwilanga e sumbula lufiaulwisu kikilu bevuanga o mfunu. Vava kibwanga e sumbula, balenda fiaulwiswa kwa Yave “wa Nzambi a fiauzi wawonso.” (2 Korinto 1:3, 4) Tusonganga e nsilu mia Nkand’a Nzambi kw’awana bebwilwanga e sumbula ye kubasonga vo ke kolo ko Kintinu kia Nzambi kifokola mambu mawonso metwasanga e ntantu ye mpasi.—Lusengomono 21:4.
Aweyi Mbangi za Yave bevaninanga lusadisu lwa nzaki vava sumbula kibwanga?
Nkia lufiaulwisu lwa mwanda tulenda vana kw’awana bavulukidi muna sumbula?
kon_Latn kon_Latn kon_Latn kon_Latn kon_Latn kon_Latn lug_Latn sna_Latn